Íslendska Kristjana syngur jazz á Reinsarínum 15. juli 2009 kl 20: 00 Mikukvøldið 15. juli kl. 20 verður jazzkvøld á Reinsarínum í Tórsgøtu, har íslendska Kristjana Stefánsdóttir fer at syngja jazz og blues. Undirspælið hava Agnar Már Magnusson, klaver og Edvard Nyholm Debess, bass. Kristjana Stéfánsdóttir er kend víða fyri sín frálíka sang innan jazz og blues. Hon býr í Reykjavík og hevur leingi verið millum tey fremstu í íslendskum tónleiki. Konsertferðir í Norðurlondum og í fleiri evropeiskum londum, í Japan og USA hava økt um viðurkenningina, og fløgur hennara hava fingið góð ummæli. Tann seinasta kom út í fjør. Mikukvøldið 15. juli verður møguleiki at fáa eitt musikalskt upplivilsi saman við henni og teimum báðum Agnari Már Magnússyni, klaver og Edvardi Nyholm Debes, bass. Konsertin er eitt av tiltøkunum í hundrað ára haldi Tórshavnar kommunu eins og sangskeiðið, ið Kristjana er komin til Føroya at hava. Kristjana er millum fremstu sanglærarar Íslands. Sangútbúgvingina fekk hon á Sangskúlanum í Reykjavík og í Hollandi, har hon gekk á tónlistaháskúla í Amsterdam og Haag. Í Haag var høvuðslærari hennara, árini 1999 og 2000, amerikanski jazzsangarin Rachel Gold. Nú er Kristjana lærari á íslendska tónlistaháskúlanum FÍH, og hon er nógv eftirspurd til aðra undirvísing, m. a. sum sangvenjari til pallframførslur í íslendskum sjónleikarhúsum og í sjónvarpi. Kristjana og Jógvan Kristjana hevur júst havt ábyrgdina av sangvenjingini til framførsluna av amerikanska sangleikinum“ Sound of Music” á Borgarleikhúsinum í Reykjavík. Fyri tveimum árum síðani var Kristjana venjari hjá Jógvani Hansen í íslendsku X-Factor sangkappingini, har hon gav sítt íkast til hansara greiða og sannførandi sigur-fyri bert at nevna onkur avrik hennara. Agnar Már Magnússon er ein nógv eftirspurdur jazzpianistur við fleiri fløgum aftan fyri seg. Hann hevur fingið útbúgving á tónlistaháskúlanum FÍH í í Reykjavík, har hann nú er lærari, og á tónlista-háskúla í Amsterdam. Har hitti hann jazzpianistin Larry Goldings. Hann bjóðaði Agnari til New York at vera næmingur hjá sær og øðrum jazzpianistum. Agnar var árið 2000 í amerikanska stórbýnum. Edvard Nyholm Debes hevur útbúgving og drúgvar royndir á sínum instrumenti, bassinum. Hann er oftast á hoyra í rútmiskum høpi, men hevur klassiska útbúgving av konservatoriinum í Århus og fast pláss í Føroya Symfoniorkestri. Áhugin hjá Edvardi fyri jazzi hevur givið honum høvi til at fáa undirvísing frá so mætum bassistum sum Niels Henning Ørsted Pedersen. Edvard hevur givið út fløgur, og áhugaverdu sendingarnar í Útvarpinum siga frá stóru vitan hansara innan tónleikin. Jazzkvøldið á Reinsarínum í Tórsgøtu í Havn verður mikukvøldið 15. juli kl. 20. Atgongumerkið kostar 100 krónur og fæst við dyrnar.